Andy Fairweather Low

Tidlig karriere

Fairweather Low fikk sitt definitive gjennombrudd som grunnleggende medlem av popbandet Amen Corner på slutten av 1960-årene, hvor de blant annet hadde fire suksessfulle hitsingler som «(If Paradise Is) Half as Nice» fra 1969. Bandet ble splittet i to deler i 1970, hvor Fairweather Low ledet Dennis Byron (trommer), Blue Weaver (orgel), Clive Taylor (bassgitar) og Neil Jones (gitar) under bandnavnet Fair Weather. Dette bandet fikk inn en låt på UK Singles Chart med «Natural Sinner» i juli 1970, på tross av at bandets eneste album Beginning From An End feilet i å nå albumlistene. 
Etter elleve måneder forlot han bandet for å prøve lykken som soloartist, hvor han blant annet gav ut fem utgivelser frem til 1980 på A&M Records. Disse utgivelsene resulterte også i flere låter som kom inn på UK Singles Chart, med blant andre «Reggae Tune» (1974) og «Wide Eyed and Legless» (1975). På slutten av 1970- og 1980-årene arbeidet han for flere artister, hvor han stort sett fungerte som studiomusiker og som bakgrunnsvokalist og/eller gitarist på utgivelser av blant andre Roy Wood, Leo Sayer, Albion Band, Gerry Rafferty, Helen Watson og Richard and Linda Thompson.

Med The Who og Pete Townshend

I 1978 var Fairweather Low med som bakgrunnsvokalist på The Who–utgivelsen Who Are You og låtene «New Song», «Had Enough», «Guitar and Pen», «Love is Coming Down» og «Who Are You». Etter å ha hospitert på plassen som gitarist under øvingene for utgivelsen It's Hard (1982), mens Pete Townshend var på rehabilitering, endte han opp med å bli kreditert med rytmegitar på låta «It's Your Turn». Fairweather Low kom senere til å delta på Townshends soloutgivelse Psychoderelict i 1993, med en påfølgende konsertturné.

Med Roger Waters

Fairweather-Low begynte å arbeide med Roger Waters ved USA–turneen etter utgivelsen The Pros and Cons of Hitch Hiking i 1985, og har siden bidratt på to av Waters utgivelser med Radio K.A.O.S. fra 1987 og Amused to Death fra 1992. Fairweather Low spilte også gitar og bassgitar på Waters verdensturné i perioden 1999 til 2002, som endte i konsertutgivelsen In the Flesh Live. Han deltok også på verdensturneen The Dark Side of the Moon Live, som varte fra 2006 til 2008, men var forhindret til å delta det siste året og ble da erstattet av Chester Kamen.

Med Eric Clapton

I 1992 begynte han et samarbeid med Eric Clapton (etter å ha tidligere arbeidet sammen for ARMS–konserten for Ronnie Lane), som innebar at han deltok i Claptons band både i studio og på turneer. Fairweather Low er blant annet kreditert på utgivelsene Unplugged (1992) og From The Cradle (1994). I 1992 spilte han også gitar på George Harrisons Live in Japan sammen med resten av Claptons band, og i 2002 spilte han flere hovedgitarstykker under Harrisons minnekonsert Concert for George sammen med Clapton. Det samme året var også med på utgivelsen One More Car, One More Rider sammen med blant andre Billy Preston, Steve Gadd, Nathan East og David Sancious.

Andre engasjementer

I 1995 spilte Fairweather Low rytmegitar på Joe Satrianis utgivelse med samme navn, sammen med blant andre Nathan East på bassgitar og Manu Katché på trommer. I 2002 var han med på From Clarksdale To Heaven – Remembering John Lee Hooker sammen med blant andre Jeff Beck, Gary Brooker, Jack Bruce og Peter Green. I 2004 deltok han på Stratpack–konserten, hvor formålet var å feire 50 år med gitaren Stratocaster fra Fender. I løpet av 2005 turnerte han intensivt med Bill Wyman's Rhythm Kings sammen med trommeslageren Graham Broad kjent gjennom arbeidet med Roger Waters, og året etter ga han ut soloutgivelsen Sweet Soulful Music, som var det første på 26 år. I mai 2008 startet Andy Fairweather Low & The Low Riders på en britisk turné.